								              
Töövõtulepingu projekt
TÖÖVÕTULEPING

Rahandusministeerium (edaspidi „tellija“), registrikood …, asukoht Suur-Ameerika 1, 10122 Tallinn, mida esindab Merike Saks
ja 
… (edaspidi „töövõtja“), registrikood …, asukoht …, mida esindab ….
 
edaspidi koos pooled või eraldi pool, sõlmisid käesoleva töövõtulepingu (edaspidi „leping“) alljärgnevas: 

1. Üldsätted
1.1. Leping on sõlmitud eksperimentaal-arendustöö konkursi „Valimislubaduste AI-tööriista eksperimentaal-arendustöö konkurss ” (edaspidi „konkurss“) tulemusena.
1.2. Lepingu lahutamatuteks osadeks on konkursidokumendid, töövõtja taotlus, pooltevahelised kirjalikud teated ning lepingu muudatused ja lisad. Vastuolude korral konkursidokumentide ja töövõtja taotluse vahel lähtutakse konkursidokumentides sätestatust.
1.3. Lepingul on selle sõlmimise hetkel järgmised lisad:
1.3.1. Lisa 1 - Valimislubaduste AI-tööriista eksperimentaal-arendustöö lähteülesanne;
1.3.2. Lisa 2 – tehniline lahendus

2. Lepingu ese
2.1. Töövõtja viib vastavalt konkursil edukaks tunnistatud taotlusele läbi eksperimentaalarenduse eesmärgiga välja töötada valimislubaduste analüüsi toetav tehniline lahendus ning pakub nõustamist (edaspidi „töö“). 
2.2. Töö täpsem kirjeldus ja tööle esitatavad nõuded on toodud konkursidokumentides ja töövõtja taotluses.
2.3. Töö rahastatakse Rahandusministeeriumi teadus- ja arendustegevuse eelarvest.

3. Lepingu hind ja tasumise tingimused
3.1. Tellija tasub töövõtjale tehtud töö eest kogumaksumusega kuni ……..eurot, millele lisandub käibemaks (edaspidi „lepingu hind“). 
3.2. Töö eest tasutakse kahe osamaksena järgmiselt:
3.2.1. Esimene osamakse pärast valimislubaduste AI-tööriista esialgse tehnilise lahenduse üleandmist ja vastavalt esitatud vahearuandele (konkursidokumentide lisa 3 vormil) 2026. aastal teostatud tööde eest, mitte hiljem kui 30.01.2027; 
3.2.2. Lõplik makse pärast lõpliku koondraporti ja muude tööde (nt vajaduspõhised konsultatsioonid ja/või parandustööd) lõplikku vastuvõtmist, vastavalt aruande vormile (konkursidokumentide lisa 3), mitte hiljem kui 28.05.2027.
3.3. Lepingu hind sisaldab kõiki kulusid, mis töövõtja on teinud töö teostamiseks, sh tasu lepingus sätestatud autoriõiguste eest, lepingu täimise ajal tehisintellekti teenuse kasutamisest tulenevaid muutuvkulusid, sealhulgas mudelite päringutasud ja arvutuskulud. Lepingu hinnas ei sisaldu ja jäävad tellija kanda lahenduse majutamisega seotud taristukulud.
3.4. Tellija tasub pärast esialgse AI tööriista tehnilise lahenduse üleandmist toimuvate vajaduspõhiste tööriista kasutusele võtmist toetavate konsultatsioonide või parandustööde eest tunnitasu ... eurot/ tund (lisandub käibemaks) alusel vastavalt tegelikult kulunud ajale. 
3.5. Töövõtja esitab tellijale arve e-arvena. 
3.6. Arve maksetähtaeg peab olema vähemalt 14 tööpäeva arve saamisest.

4. Töö teostamine 
4.1. [bookmark: _Hlk84500282]Töö teostamine toimub vastavalt töövõtja poolt eksperimentaal-arendustöö konkursil esitatud taotluses toodud ajakavale ning arvestades järgmiste tähtaegadega:
4.1.1. Esialgne tehniline lahendus valimislubaduste analüüsi toetamiseks peab valmima hiljemalt 15.12.2026.
4.1.2. töö lõplik üleandmine peab toimuma hiljemalt 28.05.2027
4.2. Töövõtja kohustub regulaarsetel töökoosolekutel andma ülevaate taotluses esitatud töö tervikkontseptsioon ja tegevuskava elluviimisest ning kaks tegevus- ja finantsaruannet, mis annavad ülevaate, millised tegevused ja millises mahus said tegelikult teostatud võrreldes taotluses esitatuga (vahearuanne 2026. a kohta ja koondraport). Töökoosolekutel esitatavas ülevaates ja aruandes tuuakse välja ka olulisemad tähelepanekud, ettepanekud järgmisteks tegevusteks, töö piirangud, katsete tulemused ning soovitused edasiseks, vajadusel täpsustatakse, täiendatakse või kohandatakse taotluses esitatut (tegevuste sisu, ajakava jm). 
4.3. Töövõtja peab olema valmis vajadusel kõik vajalikud kohtumised läbi viima veebipõhiselt (näost-näkku kontaktideta), sh peab omama juurdepääsu selleks vajalikele tarkvaralahendustele ja neid haldama.
4.4. Töövõtja kohustub täitma lepingut tähtaegselt, kvaliteetselt, kooskõlas konkursidokumentide ja esitatud taotlusega. Konkursidokumentides määratlemata omaduste osas peab töö olema vähemalt keskmise kvaliteediga ja vastama sarnastele töödele tavaliselt esitatavatele nõuetele. Töövõtja peab töö käigus tegema kõik tööd ja toimingud, mis ei ole konkursidokumentides sätestatud, kuid mis oma olemuselt kuuluvad töö teostamisega seotud tööde hulka.
4.5. Töövõtja peab tagama, et töö teevad taotluses nimetatud meeskonnaliikmed vastavalt oma erialastele teadmistele, oskustele ja võimetele. 
4.5.1. Kui töö teostamise käigus tekib vajadus meeskonnaliikmete vahetuseks, peab töövõtja selle eelnevalt tellijaga kooskõlastama. Meeskonnaliikmete vahetumise korral peab olema tagatud, et tööd teostavad vähemalt samaväärse kvalifikatsiooni ja kogemusega isikud, kes olid nimetatud töövõtja taotluses.
4.5.2. Tellijal on õigus nõuda meeskonnaliikme väljavahetamist kui on põhjendatud alust kahelda meeskonna liikme võimekuses tööd teostada või kui on ilmnenud, et tööd ei teosta taotluses esitatud meeskonnaliikmed või kui meeskonnaliikme puhul ilmneb huvide konflikt.
4.6. Suhtlemine töövõtja meeskonna ja tellija ning muude isikute vahel toimub eesti keeles. Juhul, kui meeskonnaliige ei valda eesti keelt piisaval tasemel, peab töövõtja tagama omal kulul tõlgi olemasolu suuliseks ja kirjalikuks suhtlemiseks töövõtja meeskonna ja muude isikute vahel. Tõlk peab olema kompetentne lepingu eseme tehnilise teksti tõlkimisel. 
4.7. Töövõtja kohustub töö teostamise tingimustest informeerima oma töötajaid, alltöövõtjaid ja koostööpartnereid, kes on kaasatud lepinguga seotud ülesannete täitmisse. 
4.8. Töövõtja tagab, et tal on lepingu täitmise perioodil olemas kõik vajalikud litsentsid, load, õigused ja nõusolekud, kui need on õigusaktidest või konkursidokumentidest tulenevalt vajalikud või vastava töö puhul nende olemasolu eeldatakse.
4.9. Töövõtja kohustub kandma eksperimentaal-arendustöö projektina Eesti Teadusinfosüsteemi (ETIS). ETIS-esse tuleb kanda vähemalt järgmised andmed: projekti pealkiri eesti ja inglise keeles; projekti algus- ja lõppkuupäev; vastutav täitja; valdkond ja eriala; projekti läbi viiv asutus; finantseerivad asutused: Rahandusministeerium; projekti maksumus; annotatsioon (lühitutvustus) eesti ja inglise keeles; tegevuse liik ja protsent: 100% rakendusuuring; projekti lõppedes projekti lõpptulemuste lühikirjeldus.
4.10. Tellija võimaldab töövõtjale ligipääsu olemasolevale andmestikule ja dokumentidele, mis on kirjeldatud konkursidokumentide lisa 2 punktis 1. Vajadusel annab tellija esindaja töövõtjale täiendavaid selgitusi või informatsiooni töö teostamisega seotud küsimustes kolme tööpäeva jooksul, arvates töövõtja vastavasisulise kirjaliku pöördumise (sh pöördumine e-maili teel) kättesaamisest tellija poolt. Tellijal on õigus vastamise tähtaega pikendada.
4.11. Tellijal on õigus kontrollida töö teostamise käiku ja kvaliteeti, nõudes vajadusel töövõtjalt selle kohta informatsiooni või kirjalike või suuliste seletuste esitamist, tutvuda igal ajahetkel töö, selle tulemuste või muude asjassepuutuvate materjalidega.
4.12. Pooled on kohustatud teavitama teist poolt viivitamatult asjaoludest, mis takistavad või võivad takistada kohustuse nõuetekohast ja õigeaegset täitmist.
4.13. Lepingu täitmise tulemusena valmib ja võetakse tellija poolt vastu valimislubaduste analüüsi toetav tehniline lahendus koos kirjaliku lõppraportiga, mis peavad vastama konkursidokumendi punktis 2 välja toodud nõuetele ja tellija ootustele. Lõppraport peab sisaldama muuhulgas töö lühikokkuvõtet eesti ja inglise keeles.  

5. Töö üleandmine ja vastuvõtmine 
5.1. Töö üleandmine ja vastuvõtmine toimub üleandmise-vastuvõtmise aktiga. Töö üleandmise ja vastuvõtmise akti allkirjastab tellija pärast seda, kui kõik töö tulemid vastavad konkursidokumentides sätestatud nõuetele nii sisu, vormistuse kui täienduste sisseviimise osas. 
5.2. [bookmark: _Hlk84838778]Enne esimese osamakse tasumist kontrollib tellija valimislubaduste AI-tööriista tehnilise lahenduse vastavust lepingule ja selle lisadele (sh konkursidokumentidele ja taotlusele). Enne lõpliku makse tegemist kontrollib tellija lõppraporti ja muude tööde vastavust lepingule ja selle lisadele (sh konkursidokumentidele ja taotlusele). 
5.3. Tellija jätab vastava etapi töö vastu võtmata ja esitab pretensiooni ja/või teeb töö osas parandusettepanekud 14 tööpäeva jooksul töö üleandmisest arvates. Tellijal on õigus töö ülevaatamise tähtaega pikendada, sh kui töös on olulisi puudusi, teavitades sellest töövõtja volitatud esindajat kirjalikku taasesitamist võimaldavas vormis. Tellija  määrab töö üleandmisel ilmnenud puuduste kõrvaldamiseks tähtaja. Tellijal on õigus keelduda töö vastuvõtmisest, kui see ei vasta lepingule ning puudust ei ole võimalik mõistliku aja jooksul kõrvaldada või töövõtja ei kõrvalda puudust määratud tähtaja jooksul
5.3.1. Kui pärast tellija poolt nõutud paranduste tegemist ilmneb selle täiendav tellija poolse läbivaatamise vajadus, rakendub läbivaatamiseks punktis 5.3. märgitud tööpäevade arv ja seda seni, kuni täiendused on tellija jaoks sobival kujul töövõtja poolt sisse viidud. Kui töövõtja jätab mõne ette nähtud töö osa saatmata, siis rakendub läbivaatamiseks ette nähtud aeg tellija jaoks kuupäevast, kui töövõtja on esitanud puuduva töö osa.
5.3.2. Kui pool ei ole objektiivsetel põhjusel suuteline puuduste kõrvaldamiseks ette nähtud ajast kinni pidama, tuleb sellest viivitamatult informeerida teist poolt. 
5.3.3. Tellija võib nõuda puudustega töö parandamist või uue töö tegemist, kui sellega ei põhjustata töövõtjale ebamõistlikke kulusid või põhjendamatuid ebamugavusi. Kui töövõtja rikub lepingust tulenevat kohustust, mille heastamine ei ole võimalik või kui tellijal ei ole heastamise vastu huvi, tähtaega puuduste kõrvaldamiseks ei määrata.
5.3.4. Tellijal on õigus keelduda vastava etapi töö vastuvõtmisest, kui see ka pärast töövõtja poolt korduvate täienduste ja paranduste sisseviimist ei vasta lepingule (sh konkursidokumentides ja taotluses sätestatule). Tellijal on õigus tööd vastu võtta ka osaliselt, tasudes nende tehtud tööde eest, mis vastavad konkursidokumentides ja taotluses sätestatule ning jättes tasumata nende tööde eest, mida ei teostatud vastavad konkursidokumentidele ja taotlusele.
5.3.5. Kui tellija keeldub tööd vastu võtmast, on töövõtjal õigus tellida töö vastavuse hindamiseks ekspertiis mõlema poole poolt aktsepteeritud sõltumatult eksperdilt. Kui töö vastuvõtmisest keeldumine osutub ekspertiisi tulemusel põhjendamatuks, hüvitab tellija töövõtjale ekspertiisikulud. Kui ekspertiis kinnitab tööde mittevastavust, jäävad ekspertiisikulud töövõtja kanda.
5.3.6. Tellijal ei ole õigust esitada pretensiooni, kui puudused töö kvaliteedis olid tingitud tellija poolt antud juhiste ebasobivusest ning töövõtja oli tellijat sellest teavitanud vastavalt lepingus sätestatule.
5.4.  Kui tellija ei esita pretensiooni või parandusettepanekuid lepingu punktis 5.3. määratud tähtaja jooksul, loetakse töö tellija poolt vastuvõetuks.

6. Õiguskaitsevahendid, poolte vastutus ja vääramatu jõud 
6.1. Lepingu rikkumisega teosele poolele  tekitatud otsese varalise kahju eest kannavad pooled täielikku vastutust selle kahju ulatuses. 
6.2. Kui sama rikkumise eest on võimalik nõuda leppetrahvi mitme sätte alusel või kohaldada erinevaid õiguskaitsevahendeid, valib õiguskaitsevahendi tellija. Leppetrahvi nõudmine ei mõjuta õigust nõuda täiendavalt ka kohustuste täitmist või kahju hüvitamist või õigust leping üles öelda. Õiguskaitsevahendite kohaldamine, sh leppetrahvi nõudmine ja selle ulatus oleneb rikkumise iseloomust ja muudest lepingulist suhet mõjutavatest teguritest. Õiguskaitsevahendite kohaldamisel ja leppetrahvi nõude esitamisel järgib tellija VÕS sätestatud põhimõtteid ja regulatsiooni.
6.3. Tellijal on õigus nõuda leppetrahvi kuni 3% lepingu hinnast iga lepingu rikkumise eest.
6.4. Lepingus, taotluses või pretensioonis määratud tähtajast mittekinnipidamise korral on tellijal õigus nõuda töövõtjalt leppetrahvi kuni 0,5% lepingu hinnast iga viivitatud päeva eest. 
6.5. Tellijal on õigus puuduste kõrvaldamise nõude asemel alandada lepingu hinda.
6.6. Kui tellija viivitab lepingus sätestatud rahaliste kohustuste täitmisega, on töövõtjal õigus nõuda tellijalt viivist 0,5% tähtaegselt tasumata summalt päevas, kuid mitte rohkem kui 5% lepingu hinnast. 
6.7. Konfidentsiaalsuskohustuse rikkumisel on tellijal õigus nõuda töövõtjalt leppetrahvi kuni 10% lepingu hinnast ja/või leping erakorraliselt ühepoolselt üles öelda.
6.8. Lepingu olulise rikkumise korral on tellijal õigus leping erakorraliselt ühepoolselt lõpetada, teatades sellest töövõtjale kirjalikus vormis avaldusega. Lepingu rikkumist loetakse oluliseks eelkõige VÕS § 116 lg 2 ja § 647 kirjeldatud asjaoludel ning konfidentsiaalsuskohustuse rikkumist.
6.9. Leppetrahvid ja viivised tuleb tasuda 14 kalendripäeva jooksul vastava nõude saamisest. Tellijal on õigus töö eest tasumisel tasaarvestada leppetrahvi summa lepingu alusel tasumisele kuuluva summaga. 
6.10. Lepingust tulenevate kohustuste mittetäitmist või mittenõuetekohast täitmist ei loeta lepingu rikkumiseks, kui selle põhjuseks on vääramatu jõud. Vääramatuks jõuks loevad pooled võlaõigusseaduse § 103 lg 2 kirjeldatud ettenägematuid olukordi ja sündmusi, mis ei olene nende tahtest või muid sündmuseid, mida Eestis kehtiv õigus- ja kohtupraktika tunnistab vääramatu jõuna. 
6.10.1. Kui lepingu täitmine on takistatud vääramatu jõu asjaolude tõttu, lükkuvad lepingus sätestatud tähtajad edasi vääramatu jõu mõju kehtivuse aja võrra.
6.10.2. Vääramatu jõuna ei käsitleta taotluste esitamise tähtpäeva seisuga õigusaktidega kehtestatud piiranguid või keelde. Vääramatu jõu kohaldumise üheks eelduseks on asjaolu ettenägematus. Taotluste esitamise hetkel kehtivad piirangud olid lepingu pooltele teada ja kõik tegevused planeeritakse arvestades taotluste esitamise tähtpäeva seisuga kehtiva olukorraga. kehtestatakse täiendavad ettenägematuid piiranguid või keelde, mis takistavad lepingu täitmist, on poolel õigus tugineda vääramatule jõule.

7. Autoriõigused
7.1. Lepingu täitmise käigus loodud lahenduse lähtekoodi, konfiguratsioonifailid, juurutusjuhised ja tehnilise dokumentatsiooni, sealhulgas konteineris sisalduvate töövoogude, otsinguserveri, eesti keelele suunatud eksperimentaalarenduse komponentide ning lahenduses kasutatavate AI-agentide lähtekoodi, konfiguratsioonid, töövood, süsteemijuhised, promptid ja muu tehnilise dokumentatsiooni, samuti kõik lahenduse käitamiseks, taasesitamiseks, valideerimiseks, hooldamiseks ja edasiarendamiseks vajalikud artefaktid annab töövõtja üle tellijale ning nendega seotud autori varaliste õiguste osas annab töövõtja tellijale tagasivõtmatu ja all-litsentside andmise õigusega lihtlitsentsi.. Autori isiklike õiguste osas, mis on oma olemuselt üleantavad, annab töövõtja tellijale tagasivõtmatu lihtlitsentsi koos õigusega anda all-litsentse kolmandatele isikutele, mis kehtib kogu autoriõiguste kehtivuse aja. Töövõtja kohustub tagama, et tal on kõik õigused eelnimetatud varaliste ja isiklike õiguste osas lihtlitsentsi andmiseks. 
7.2. Töövõtja kohustub andma tellijale üle andmed kolmandate isikute intellektuaalse omandi õiguste kohta seoses talle töö teostamise käigus üleantud materjalidega. 
7.3. Tellijale üleantav dokumentatsioon ja autoriõigused peavad võimaldama tellijal tehnilist lahendust iseseisvalt käitada, hallata ja edasi arendada ilma töövõtja täiendava osaluseta. Tellijal on pärast lepingu täitmise käigus loodud teose üleandmist õigus kasutada tööd oma äranägemisel, sealhulgas õigus teha ise või tellida kolmandalt isikult töö edasiarendusi ja muudatusi ning teha lähtekood kättesaadavaks riigi tarkvara lähtekoodi avalikustamiseks ja taaskasutamiseks loodud tehnilisel platvormil - koodivaramu.eesti.ee. Töö kasutamise tähtaeg, viis ega territoorium ei ole piiratud st neid võib kasutada mistahes viisil (sh internetikeskkonnas) ja kogu maailmas. Teose muudatuste puhul peab olema selgelt aru saada, et nende autoriks ei ole töövõtja. Kui see ei ole selge, peab tellija töövõtjat eelnevalt teavitama ning andma töövõtjale võimaluse nõuda oma nime eemaldamist töö tulemitelt.
7.4.Töövõtjal, sh tema esindaja(te)l, töötajatel, lepingupartneritel ning muudel isikutel, keda ta oma kohustuste täitmisel kasutab, ei ole ilma tellija eelneva kirjaliku nõusolekuta õigust lepingu täitmise käigus loodud teoseid või nende osasid kasutada, v.a mitteärilistel eesmärkidel teadus-, arendus- ja õppetöös.
Lepinguprojekti algtekstis olev p 7.4. on tunnistatud kehtetuks ja parandustega versioonist välja jäetud
7.4. Töövõtja kohustub talle töö eest maksmisele kuuluva tasu arvelt tasuma vajadusel kolmandatele isikutele töö teostamisega seotud autoritasud.
7.5. Juhul kui tellija vastu esitatakse nõue tööde tegemisel toimunud autoriõiguste rikkumise tõttu, vastutab tellijale tekkinud kahju eest töövõtja.
7.6. Pooled kohustuvad töö avaldamisel mistahes vormis viitama Rahandusministeeriumile kui tellijale ning töövõtjale kui tehnilise lahenduse loojale.

8. Teadete edastamine ja volitatud esindajad 
8.1. Teadete edastamine toimub üldjuhul kirjalikku taasesitamist võimaldavas vormis. Juhul kui teate edastamisel on olulised õiguslikud tagajärjed, muuhulgas lepingu lõpetamise avaldus või poole nõue tulenevalt lepingu rikkumisest, peavad teisele poolele edastatavad teated olema edastatud kirjalikus vormis. Kirjaliku vormiga on võrdsustatud digitaalselt allkirjastatud vorm. 
8.2. Teated edastatakse teisele poolele lepingus märgitud kontaktandmetel. Kontaktandmete muutusest on pool kohustatud koheselt informeerima teist poolt. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud poolele lepingus märgitud kontaktandmetel.
8.3. Kirjalik teade loetakse kättesaaduks, kui see on üle antud allkirja vastu või kui teade on saadetud postiasutuse poolt tähitud kirjaga poole poolt teatatud aadressil ja postitamisest on möödunud viis kalendripäeva. E-posti teel, sh digitaalselt allkirjastatud dokumentide, saatmise korral loetakse teade kättesaaduks e-kirjas näidatud saatmise kellaajal. 
8.4. Poolte volitatud esindajad lepingu täitmisega seotud küsimustes:
8.4.1. Tellija esindaja on ..., telefon ... e-post .... Tellija volitatud esindajal on õigus esindada tellijat kõikides lepingu täitmisega seotud küsimustes, v.a lepingu muutmine, lepingu lõpetamine ning leppetrahvi, viivise või kahjude hüvitamise nõude esitamine. 
8.4.2.  Töövõtja esindaja on …, telefon +372 …, e-post ….
8.5. Pooled võivad põhjendatud vajaduse korral lepingu täitmise käigus volitatud esindajate andmeid muuta, teavitades sellest teist poolt e-posti teel. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud poolele lepingus märgitud kontaktandmetel.

9. Konfidentsiaalsuskohustus ja andmekaitse
9.1. Töövõtja kohustub lepingu kehtivuse ajal ja pärast lepingu lõppemist määramata tähtaja jooksul hoidma konfidentsiaalsena kõiki talle seoses lepingu täitmisega teatavaks saanud andmeid, mille konfidentsiaalsena hoidmise vastu on tellijal eeldatavalt õigustatud huvi. Tellija märgistab konfidentsiaalne teabe, tehes selle märke juurdepääsupiirangu kohta (eelkõige kuid mitte ainult AvTS alusel) või teavitab töövõtjat konkreetselt ja üheselt mõistetavalt vähemalt kirjalikku taasesitamist võimaldavas vormis teabe konfidentsiaalsena hoidmise vajaduse/soovi kohta. Pooled võtavad kasutusele mõistlikud meetmed konfidentsiaalse info kaitsmiseks.
9.2. Töövõtja ei tegele lepinguga seoses avalike suhetega ega anna teateid pressile, elektroonilisele meediale, üldsusele või teistele auditooriumitele, mis puudutab töö protsessi ja tulemusi kuni töö vastuvõtmiseni, välja arvatud tellija eelneval kirjalikku taasesitamist võimaldavas vormis antud nõusolekul.
9.3. Konfidentsiaalse informatsiooni avaldamine kolmandatele isikutele on lubatud vaid tellija eelneval kirjalikku taasesitamist võimaldavas vormis antud nõusolekul. Lepingus sätestatud konfidentsiaalsuse nõue ei laiene informatsiooni avaldamisele poolte audiitoritele, advokaatidele, pankadele, kindlustusandjatele, teistele töövõtja ülemaailmsesse võrgustikku kuuluvale juriidilisele isikule või seltsingutele, allhankijatele või teenusepakkujatele, kes on seotud konfidentsiaalsuskohustusega, ning juhtudel, kui pool on õigusaktidest tulenevalt kohustatud informatsiooni avaldama. 
9.4. Töövõtja kohustub mitte kasutama konfidentsiaalset teavet isikliku kasu saamise eesmärgil või kolmandate isikute huvides.
9.5. Töövõtja kohustub tagama, et tema esindaja(d), töötajad, lepingupartnerid ning muud isikud, keda ta oma kohustuste täitmisel kasutab, oleksid lepingus sätestatud konfidentsiaalsuse kohustusest teadlikud ning nõudma nimetatud isikutelt selle kohustuse tingimusteta ja tähtajatut täitmist. 
9.6. Töövõtja kohustub tagama lepingu täitmise käigus isikuandmete töötlemise õiguspärasuse ning vastavuse isikuandmete kaitse üldmääruses (EL 2016/679) ja teistes andmekaitse õigusaktides sätestatud nõuetele, sh täitma organisatsioonilisi, füüsilisi ja infotehnoloogilisi turvameetmeid konfidentsiaalsete andmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest. Vajadusel sõlmivad pooled isikuandmete töötlemise tingimuste täpsustamiseks andmetöötluslepingu.

10. Lepingu kehtivus, muutmine ja lõpetamine
10.1. Leping jõustub allkirjastamisest poolte poolt ja kehtib kuni lepingust tulenevate kohustuste täitmiseni. Lepingu lõppemine ei mõjuta selliste kohustuste täitmist, mis oma olemuse tõttu kehtivad ka pärast lepingu lõppemist.
10.2. Kumbki pool ei tohi lepingust tulenevaid õigusi ega kohustusi üle anda ega muul viisil loovutada kolmandale isikule ilma teise poole eelneva kirjaliku nõusolekuta.

11. Lõppsätted 
11.1. Pooled juhinduvad lepingu täitmisel Eesti Vabariigis kehtivatest õigusaktidest, eelkõige kohaldatakse lepingus reguleerimata küsimustes võlaõigusseaduses töövõtulepingu kohta sätestatut.
11.2. Juhul kui lepingu mõni säte osutub vastuolus olevaks Eestis kehtivate õigusaktidega, ei mõjuta see ülejäänud sätete kehtivust.  
11.3. Töövõtja on teadlik, et leping on avaliku teabe seaduses sätestatud ulatuses avalik. 
11.4. Lepinguga seotud vaidlused, mida pooled ei ole suutnud läbirääkimiste teel lahendada, antakse lahendamiseks Harju maakohtule.
11.5. Leping on allkirjastatud digitaalselt.




Tellija			                                                     Töövõtja

/allkirjastatud digitaalselt/		                               /allkirjastatud digitaalselt/

